**Forslag til:**

**Selvstyrets bekendtgørelse om transport af afdøde patienter**

**visiteret af det grønlandske sundhedsvæsen**

I medfør af § 22, stk. 4, i Landstingsforordning nr. 15 af 6. november 1997 om sundhedsvæsenets ydelser m.v., som senest ændret ved Landstingsforordning nr. 16 af 20. november 2006, fastsættes:

*Anvendelsesområde*

**§ 1.**  Denne bekendtgørelse omfatter personer, der på tidspunktet for deres død var patienter, der ved tidspunktet for visitering af det grønlandske sundhedsvæsen (sundhedsvæsenet) var tilmeldt folkeregisteret i Grønland og havde bopæl i Grønland.

*Stk. 2.* Bekendtgørelsen omfatter tillige afdøde patienter, der er visiteret til undersøgelse eller behandling uden for Grønland, og som på grund af behandlingstidens længde er nødsaget til at ændre folkeregisteradresse til opholdslandet, så længe pågældende behandles på vegne af det grønlandske sundhedsvæsen.

*Stk. 3.* Bekendtgørelsen finder både anvendelse for patienter henvist til behandling indenfor og udenfor Grønlands grænser.

*Transport af afdøde patienter*

**§ 2.**  Denne bekendtgørelse fastsætter rettigheden til vederlagsfri transport til det sted i Grønland, hvor der skal ske begravelse af en afdød patient, der af det grønlandske sundhedsvæsen er:

1) henvist til undersøgelse eller behandling uden for den by, bygd eller andet sted med helårsbeboelse, hvor pågældende havde hjemsted, og

2) som er afgået ved døden under det henviste ophold uden for hjemstedet.

*Stk. 2.* Det grønlandske sundhedsvæsen afholder udgifterne forbundet med transport af afdøde patienter efter stk. 1, nr. 1 og 2, medmindre udgiften bliver dækket af andre myndigheder i eller uden for Grønland.

**§ 3.** Vederlagsfri transport af afdøde sker i urne eller kiste.

*Stk. 2.* Det grønlandske sundhedsvæsen beslutter, hvordan liget eller asken fra kremeringen emballeres under transporten og afholder udgiften til dette materiale.

*Stk. 3.*  Det påhviler det grønlandske sundhedsvæsen at tage stilling til, om der skal ske kremering med efterfølgende urnetransport, eller transport i kiste, jf. stk. 1.

*Stk. 4.* Sundhedsvæsenets stillingtagen efter stk. 3 sker med udgangspunkt i de ønsker, som afdøde eller de nærmeste efterladte måtte have udtrykt, medmindre:

1) den ønskede transportform ikke er mulig,

2) den ønskede transportform er uforholdsmæssig dyr, eller

3) der undtagelsesvis er andre særligt tungtvejende årsager.

*Stk. 5.*  Afslag på et ønske i henhold til stk. 4, nr. 2, kan kun meddeles af det grønlandske sundhedsvæsen, efter at de nærmeste efterladte er blevet tilbudt at betale den økonomiske forskel mellem den ønskede transportform og den transportform, det grønlandske sundhedsvæsen kan tilbyde, og de nærmeste efterladte enten har afslået denne mulighed eller undladt at meddele svar inden for en rimelig frist.

**§ 4.**  Beslutningen om, hvorvidt vederlagsfri transport af afdøde skal ske med fly eller skib, eller ved en kombination af disse, træffes af det grønlandske sundhedsvæsen.

**§ 5.**  Transport af afdøde i kiste eller urne til Grønland sker i overensstemmelse med gældende lovgivning i det land, hvor kisten eller urnen befinder sig på ethvert tidspunkt under transporten.

*Ikrafttræden*

**§ 6*.*** Bekendtgørelsen træder i kraft den 1. februar 2025.

*Grønlands Selvstyre, den xx. xxx 2025*

**Agathe Fontain**

Naalakkersuisoq for Sundhed

/ Nike Berthelsen